
Szoftverfejlesztők munkájának minősítése

Egy szoftver élete során nagyon fontos annak minőségének fokozása és a rá fordított költségek alacsonyan tartása annak érdekében, hogy a fejlesztés kifizetődő legyen. Ezért szükséges hogy a kialakuló hibákat a fejlesztés minél koraibb szakaszában felfedezzük és javítsuk, mivel a később felfedezett működési problémákat a legtöbb esetben csak magas költséggel lehet javítani. A hibákat teszteléssel és a forráskód különböző módon történő elemzésével detektálhatjuk. Azonban ezek a módszerek csak a létező rendellenességeket tudják felderíteni, a fejlesztés további szakaszaira nem adnak információkat.
Annak érdekében, hogy a fejlesztés későbbi szakaszaira is megállapíthassunk egy becsült minőséget, múltbéli adatokat kell felhasználnunk. Mivel a szoftver minőségét nagyban meghatározzák az azt fejlesztő egyének, a fejlesztők munkájának minőségének ismeretében már lehetséges egy várható érték megadása egy általuk fejlesztett jövőbeni forráskód minőségét illetően. A fejlesztők munkájának minősége különböző módszerekkel becsülhető. Lehetőség van például az előző szoftvereik minőségének mérésére, az évközi értékelések elemzésére, illetve arra is, hogy mennyire felel meg az elvárásoknak.
Dolgozatunk célja egy olyan kísérleti modell kialakítása, mely a szoftverfejlesztőket különböző szempontok alapján képes értékelni. A modell olyan adatok alapján működik, melyek egy része az adott fejlesztő saját véleményére épít, más része a fejlesztők felettesei által kiadott értékelésekből származik, továbbá figyelembe van véve a fejlesztő által létrehozott korábbi forráskódok minősége is. A tesztelés során egy létező java alapú projekt fejlesztőinek kísérleti minősítését végeztük el.

